{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":4,"n_cols":6,"rows_kept":4,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Savjetovanje sa zainteresiranom javnosti o nacrtu Odluke o donošenju kurikuluma za međupredmetnu temu Poduzetništvo za strukovne i umjetničke srednje škole u Republici Hrvatskoj"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"Savez samostalnih sindikata Hrvatske","ODLUKU","Odmah na početku teksta  predlažemo novi naziv ove međupredmetne teme kao „Poduzetništvo i svijet rada“  jer je to cjelovit okvir  za ono što učenika očekuje završetkom školovanja, i studija: samozaposlena osoba, poduzetnik koji, da bi proizvodio ili pružao usluge,  zapošljava druge, radnik u radnom odnosu... i vrlo je vjerojatno da tijekom svoga radnog vijeka neće biti samo jedno od navedenoga već su izgledne sve opcije u različitim fazama života! Osim toga, dio sada navedenoga sadržaja  neposredno se odnosi i na znanja i vještine koje se traže i od radnika. Međutim, povezivanje poduzetništva i svijeta rada/radnika  već u  nazivu teme (te kasnije u sadržaju) upućuje na važnost i potrebu poštovanja i radnika i poduzetnika, u društvu i međusobno,   te na povezanost obje strane proizvodnoga procesa, procesa stvaranja nove vrijednosti.  Stoga  će svi daljnji komentari SSSH polaziti od toga novog naziva ove međupredmetne teme. \nTakođer podsjećamo kako smo to predlagali i prije više od dvije godine kada je cjelovita kurikularna reforma bila u završnici i činilo nam se da smo naišli na razumijevanje onih koji su na njoj radili. \nTekst koji je stavljen na savjetovanje je za sve (osim onih koji su na tome neposredno radili)  prilično nedorečen, bez jasnih poveznica s cjelinom kurikularne reforme, bez jasnih ciljeva koji se  „...upotpunjuju sa sadržajima ostalih međupredmetnih tema...“  a čiji ciljevi i sadržaj ostalih međupredmetnih tema svima koji se žele uključiti u e-savjetovanje nije poznat i dr. Primjerice, nije jasno zašto je ovo međupredmetna tema samo za osnovne škole i gimnazije a ne i za strukovne škole ili koji dio je namijenjen samo osnovnoj školi a koji gimnaziji...\nStoga će i ovaj komentar SSSH  biti konkretan koliko je, s takvom podlogom, moguće. U svakom slučaju,  spremni smo predloženi dio sadržaja razraditi i obrazložiti, ako je potrebno možemo izraditi i ponuditi konkretne  materijale (ili biti dio radne skupine koja to razrađuje) -  ukoliko je smjer koji predlažemo prihvatljiv.\nNa početku  dijela A. Svrha i opis međupredmetne teme  navode se „vrijednosti kojima nacionalni kurukulum daje osobitu pozornost: znanje, solidarnost, identitet, odgovornost, integritet, poštovanje i poduzetnost. Čudno je ali i neprihvatljivo da  među vrijednostima nema mjesta za, primjerice:  rad, etično poslovanje, vladavinu prava, ravnopravnost, socijalnu pravdu ...(od kojih su neke i temeljne ustavne vrednote). Rezultati različitih anketa među mladima već nekoliko godina pokazuju kako a) većina mladih želi iseliti iz RH jer ovdje za sebe ne vide perspektivu i/ili b) većina mladih kaže kako je u RH najbolje biti političar! Nitko ne vidi vrijednost u radu, nitko ne smatra kako je rad nešto što će pridonijeti kvaliteti života pojedinca, obitelji, društvu u cjelini... Smatramo kako je škola pravo mjesto za promjene!\nOsim pojma „poduzetnost“ nije definiran nijedan drugi ključni pojam, a držimo kako ih mladi moraju naučiti i (pre)poznavati, primjerice: samozaposlena osoba, poduzetnik, radnik (prema Zakonu o radu, prema članku 45. Ugovora o funkcioniranju Europske unije, prema Sudu Europske unije – a svaka je od tih definicija važna i za poduzetnika i za radnika), ugovor o radu, tržište rada, sustav socijalne sigurnosti,  udruga poslodavaca, sindikat, socijalni dijalog, kolektivni ugovor, i dr. \nU dijelu B. Odgojno-obrazovni ciljevi učenja i poučavanja  koji govori „Učenik će...“  - osim „razumjeti ekonomsko okruženje“ treba navesti da će razumjeti i socijalno okruženje i okolišno okruženje (dakle, sve tri sastavnice održivog razvoja: ekonomsku, socijalnu i okolišnu).  Ne vidimo kako se „temeljni ekonomski koncepti“ izjednačavaju sa „stvaranjem nove vrijednosti“, ali vidimo potrebu da se pojasni i nauči kako rad stvara novu vrijednost!  (kapital bez rada može samo biti uložen u banku i davati kamatu). \nDijelove:  A) PROMIŠLJAJ PODUZETNIČKI I  B)   DJELUJ PODUZETNIČKI treba preraditi - od naziva do sadržaja (primjerice, na odgovarajući način uz ekonomske, dopuniti i socijalnim sadržajima, jer je važno uspostaviti balans/ravnotežu).\nDio C)   EKONOMSKA I FINANCIJSKA  PISMENOST odnosi se i na poduzetnike, i na samozaposlene osobe i na radnike. U ovome dijelu (ili dodati dio?) treba učenike naučiti kako izgleda obračun plaće, što se plaća na plaću a što iz plaće i zašto – odnosno što su porezi a što doprinosi, što je to sustav socijalne sigurnosti, zašto je važno prijaviti radnika odnosno biti prijavljeni radnik a ne raditi u cijelosti „na crno“ ili dio plaće primati „u koverti“... što je to koordinacija sustava socijalne sigurnosti koja omogućava mobilnost radnika na unutarnjem tržištu EU...\nZa sve rečeno važne su metode poučavanja te praksa u realnom okruženju. S tim u vezi nudimo suradnju stručnjaka SSSH (primjerice, skupinama u našem prostoru, ili odlaskom u konkretne škole – u tome imamo iskustva jer je dio naših stručnjaka odlazio u pojedine strukovne škole, u završne razrede, na jedan nastavni sat vezano uz prava radnika – što je bilo posebice interesantno onim učenicima koji nisu nastavljali školovanje već su izlazili na tržište rada.  \nNa kraju želimo naglasiti kako smatramo da  ova međupredmetna tema i njen sadržaj neće „stvoriti“ poduzetnike  ali  ako  se mlade ljude nauči  temeljnim pojmovima, međusobnom razumijevanju, uvažavanju, povjerenju, suradnji, dijeljenju, kreativnosti, odvažnosti, radu,... ako razviju njihovo samopouzdanje, osobni integritet, otvorenost, sposobnost učenja ... učinit će mnogo i za njih osobno i za hrvatsko gospodarstvo i društvo!"]